recursal/SuperWikiNEXT-32B huggingface dataset:
Prinsessa Katariina, Jacob Heinrich Elbfasin maalaama muotokuva.
**Katariina** (ruots. *Katarina*; 10. marraskuuta 1584 Nyköping – 13. joulukuuta 1638 Västerås) oli Ruotsin prinsessa, kuningas Kaarle IX:n tytär ja kuningas Kaarle X Kustaan äiti. Katariinan kautta pfalzilaiseen sukuun kuuluneet Ruotsin hallitsijat olivat myös aiemmin hallinneen Vaasa-suvun jälkeläisiä.

Katariinan vanhemmat olivat kuningas Kaarle IX ja tämän ensimmäinen puoliso Maria Pfalzilainen, joka kuoli jo vuonna 1589. Katariinan kasvatti hänen äitipuolensa, kuningatar Kristiina. Katariina oli velipuolensa, kuningas Kustaa II Aadolfin läheinen luotettu. Katariina nai vuonna 1615 saksalaisen pfalzkreivi Juhana Kasimirin. He asuivat vuosina 1617–1622 Saksassa, mutta palasivat Ruotsiin ja saivat läänityksekseen Stegeborgin. Vuonna 1636 Katariina siirtyi Tukholman hoviin, jossa hän sai vastata alaikäisen kuningatar Kristiinan kasvatuksesta. Lapseton ja naimaton Kristiina nimesi sittemmin Katariinan ja Juhana Kasimirin pojan Kaarle Kustaan perillisekseen, ja luopui vuonna 1654 kruunusta tämän hyväksi.

Katariinan ja Juhana Kasimirin muita lapsia olivat prinssi Aadolf Juhana sekä Maria Eufrosyne, josta tuli Magnus Gabriel De la Gardien puoliso. Katariina on haudattu Strängnäsin tuomiokirkkoon.

Lähteet
-------

1. 1 2 3  *Nordisk familjebok* (1910), s. 1271 (ruotsiksi) Runeberg.org. Viitattu 31.3.2019.
2. 1 2 3  Åke Kromnow: Katarina (ruotsiksi) Svenskt Biografiskt Lexikon (1975–1977). Ruotsin valtionarkisto. Viitattu 30.3.2019.

Aiheesta muualla
----------------

* Kuvia tai muita tiedostoja aiheesta **Katariina Vaasa (1584–1638)** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Ruotsi

 |
|  |
| Muut | 
* RISM
* IdRef

 |

 |
**Armand Fallières** (6. marraskuuta 1841 Mézin – 22. kesäkuuta 1931 Loupillon) oli ranskalainen poliitikko, joka toimi Ranskan pääministerinä vuonna 1883 ja Ranskan kolmannen tasavallan presidenttinä vuosina 1906–1913.

Fallières toimi vuodesta 1871 kaupunginvaltuutettuna Néracin kaupungissa ja hänet valittiin sieltä edustajainkamariin vuonna 1876. Hän kuului silloiseen vasemmistoon ja vastusti presidentti Patrice de Mac-Mahonin 1877 suorittamaa parlamentin hajottamista. Fallières toimi sisäministeriön alivaltiosihteerinä Jules Ferryn hallituksessa 1880–1881, sisäministerinä Charles Duclercin hallituksessa 1882–1883 ja kohosi itse pääministeriksi 29. tammikuuta 1883, mutta hänen hallituksensa kesti vain 21 päivää. Hän erosi pääministerin paikalta senaatin hylättyä hallituksen esityksen Ranskan kruununtavoittelijoiden maastakarkotuksesta. Sen jälkeen Fallières toimi opetusministerinä Ferryn toisessa hallituksessa 1883–1885, sisäministerinä Maurice Rouvierin hallituksessa 1887, oikeusministerinä Pierre Tirardin ensimmäisessä hallituksessa 1887–1888 ja opetusministerinä tämän toisessa hallituksessa 1889–1890 sekä oikeus- ja kulttuuriministerinä Charles de Freycinetin hallituksessa 1890–1892.

Fallières valittiin Ranskan senaattiin vuonna 1890 ja hän toimi sen puhemiehenä 1899–1906. Tammikuussa 1906 hänet valittiin Ranskan presidentiksi. Hän sai vasemmiston ehdokkaana 449 ääntä vastaehdokkaana olleen Paul Doumerin saadessa 371. Presidenttinä Fallières pitäytyi perustuslaillisissa tehtävissään. Kautensa päätyttyä helmikuussa 1913 hän vetäytyi julkisesta elämästä.

Lähteet
-------

1. 1 2 3  Armand Fallières (englanniksi) *Encyclopædia Britannica Online Academic Edition*. Viitattu 2.8.2013.
2. 1 2  *Nordisk familjebok* (1907), s. 1325–1326 (ruotsiksi) Runeberg.org. Viitattu 27.7.2013.
3. ↑  *Nordisk familjebok*, täydennysosa (1923), s. 733 (ruotsiksi) Runeberg.org. Viitattu 2.8.2013.

Aiheesta muualla
----------------

* Kuvia tai muita tiedostoja aiheesta **Armand Fallières** Wikimedia Commonsissa

* Armand Fallierès (ranskaksi) Assemblée nationale

Ranskan kolmannen tasavallan presidentit
* Adolphe Thiers (1871–1873) | Patrice MacMahon (1873–1879) | Jules Grévy (1879–1887) | Sadi Carnot (1887–1894) | Jean Casimir-Perier (1894–1895) | Félix Faure (1895–1899) | Émile Loubet (1899–1906) | Armand Fallières (1906–1913) | Raymond Poincaré (1913–1920) | Paul Deschanel (1920) | Alexandre Millerand (1920–1924) | Gaston Doumergue (1924–1931) | Paul Doumer (1931–1932) | Albert Lebrun (1932–1940)



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Tšekki
* Alankomaat
* Vatikaani

 |
|  |
| Henkilöt | 
* Deutsche Biographie
* Sycomore

 |
|  |
| Muut | 
* NARA
* SNAC
* IdRef

 |

 |
**Reijo Katajaranta** (28. elokuuta 1942 Hamina – 16. toukokuuta 2013 Helsinki) oli suomalainen toimittaja ja poliitikko, joka toimi *Kansan äänen* päätoimittajana sekä kuului Suomen Työväenpuolueen ja Kommunistien liiton hallituksiin. Katajaranta oli Rauhan ja Sosialismin puolesta – Kommunistisen Työväenpuolueen äänenkannattaja *Työkansan Sanomien* päätoimittaja toukokuusta 1997 maaliskuuhun 2002. Kesällä 2006 Katajaranta valittiin Muutosvoimat Suomi -puolueen puheenjohtajaksi.

Reijo Katajaranta kiinnostui marxilaisuudesta 1970-luvun puolivälissä ja hän liittyi Suomen kommunistiseen puolueeseen ja sen taistolaiseen oppositioon. Katajaranta toimi vuodesta 1974 aktiivisesti Alkon Liikeväen liitossa ja vuodesta 1983 sen sihteerinä.

Reijo Katajaranta oli KTP:n perustajajäseniä vuonna 1988, ja hän toimi sihteerinä puolueen kaikissa edustajakokouksissa vuoteen 2001 asti. Alkuvuodesta 2002 KTP:n keskusneuvosto kuitenkin erotti Katajarannan puolueesta ja päätoimittajan tehtävistä. Syynä oli osallistuminen Muutosvoimat Suomi -yhteistyöpuolueen valmisteluihin, joihin KTP:n enemmistö ei halunnut mukaan. KTP:sta erotettiin keväällä 2002 muitakin henkilöitä, ja saman vuoden syyskuussa Katajaranta oli näiden kanssa perustamassa Kommunistien liittoa.

Lähteet
-------

1. 1 2 3  *Reijo Katajaranta 60 vuotta.* Kansan ääni, 2/2002. Artikkeli arkistoituna Internet Archivessa
2. ↑  Laitinen, Matti: Reijo Katajarannan muistoa kunnioittaen *Suomen Työväenpuolue*.  10.6.2013. Viitattu 10.1.2021.
**Ahti Virkkala** (23. marraskuuta 1888 Säräisniemi – 15. toukokuuta 1946) oli suomalainen kansakoulunopettaja ja Vammalan kauppalanjohtaja.

Ahti Virkkala sai päästötodistuksen Jyväskylän seminaarista vuonna 1911. Hän oli opettajana Tyrvään kirkonkylän koululla 1911–1913, Sammaljoen koululla 1913–1924 ja Vammalan kauppalan kansakoululla vuodesta 1924. Virkkala oli Vammalan kauppalan sihteerinä ja rahastonhoitajana vuoteen 1929 saakka ja sen jälkeen hän toimi Vammalan kauppalanjohtajana. Virkkala hoiti myös Tyrvään Sammaljoen Osuuskassan kirjanpitäjän ja rahastonhoitajan tehtäviä ja oli Tyrvään Sanomat-lehden toisena toimittajana vuodesta 1926. 

Virkkala oli Tyrvään kunnanvaltuuston jäsenenä 1921–1924, Tyrvään seurakunnan kirkkovaltuuston jäsenenä vuodesta 1923 ja Tyrvään kotiteollisuuskoulun johtokunnan puheenjohtajana vuodesta 1931. Hän oli lisäksi Satakunnan Nuorisoseurain Liiton johtokunnan jäsenenä vuodesta 1926 lähtien.

Virkkala harrasti musiikkia ja hän oli jo Jyväskylän seminaarissa luokkakuoron ja torvisoittokunnan johtajana. Myöhemmin hän toimi muun muassa Tyrvään suojeluskunnan torvisoittokunnan johtajana 1924–1933 ja hoiti ajoittain Tyrvään seurakunnan kanttorin tehtäviä.

Lähteet
-------

1. ↑  [BillionGraves : Ahti Virkkalan hauta Tyrvään kirkkohautausmaalla]
2. 1 2 3 4  50 vuotta, Satakunnan Kansa, 24.11.1938, nro 272, s. 5, Kansalliskirjaston digitaaliset aineistot
3. 1 2 3 4  Päivästä päivään. 50 v. täyttää... Helsingin Sanomat, 23.11.1938, nro 317, s. 6, Kansalliskirjaston digitaaliset aineistot
**Antti Savolainen** (s. 5. marraskuuta 1939) on suomalainen ravivalmentaja.

Savolaisen tunnetuin valmennettava on ollut 1980-luvun alun menestyshevonen Keystone Patriot. Amerikkalaissyntyinen ori voitti Suomessa useita suurkilpailuja. Ulkomailla se saavutti Veijo Heiskasen ohjastamana ykköstilat muun muassa Sweden Cupissa 1981 sekä Napolin Lotteriassa vuonna 1983, joka on edelleen merkittävin suomalaishevosen milloinkaan saavuttama voitto. Muita Savolaisen menestyshevosia ovat olleet muun muassa Keystone Patton, Viking Way ja Viking Fakir.

Nykyään Lohjan Koisjärvellä asuva Savolainen keskittyi urallaan lähinnä valmennustoimintaan. Hän ajoi silti vuosien saatossa yli 1 200 ravilähtöä, joista Suomen Hippoksen tilastojen mukaan voitti 169. Viimeisen starttinsa Savolainen ohjasti marraskuussa 2009 Vermon raviradalla. Hän on myös pitkäaikainen Vermon Ravirata Oy:n hallituksen jäsen.

Antti Savolaisen veli Pentti Savolainen oli yksi kaikkien aikojen menestyneimpiä suomenhevosten kasvattajia.

Lähteet
-------

* Antti Savolaisen tilastot Suomen Hippoksen sivuilla

### Viitteet

1. ↑  Antti Savolaisen ajajanura päätökseen  1.11.2009. Hevosurheilu.  Arkistoitu 10.11.2009. Viitattu 19.5.2013.
2. ↑  Ravilegenda ohjasti viimeisen starttinsa  1.11.2009. Ilta-Sanomat. Viitattu 19.5.2013. [vanhentunut linkki]
3. ↑  Kabinettivieraana Antti Savolainen  19.3.2013. Hevosurheilu. Viitattu 19.5.2013. [vanhentunut linkki]
**Metsämaa** on metsän maa-alue, joka on kelvollista puun tuotantoon. Metsämaat jaetaan taimikosta uudistusvalmiisiin metsäalueisiin kehitysvaiheiden mukaan. Aluksi metsäalueella on siemenpuita ja taimikkoa. Kun taimikko on keskimäärin yli 1,3 m korkeaa, se luokitellaan varttuneeksi taimikoksi. Ylispuustoisessa taimikossa uusi taimikko on hyvin kehittynyttä ja tässä vaiheessa suojus- ja siemenpuut voidaan pian poistaa. Uudistuskypsässä metsässä puiden keskimääräinen läpimitta on saavuttanut uudistamiseen suositellun mukaisen läpimitan.

Metsäalueen kelpoisuuteen puun tuotannon suhteen vaikuttavat maaperän ravinteisuus, vesitalous sekä olosuhteet lämmön ja ilmavuuden suhteen. Maaperän ominaisuuksiin puolestaan vaikuttavat maaperän sisältämät maalajit. Kivennäismailla maaperän ominaisuuksiin vaikuttaa paljolti raekoko ja turvemailla maatumisaste. Kasvupaikan lämpöolosuhteisiin vaikuttaa korkeus merenpinnasta.

Lähteet
-------

1. ↑  Mikko Kantola, Matti Leikola, Jari Parviainen, Antti Sipilä: *Tiedätkö metsistä Suomessa ja Euroopassa*, s. 216. Tammi, 2000. ISBN 951-31-1245-4.
2. ↑  Metsänhoidon perusteita Metsänhoidon suositukset. Viitattu 2.2.2024.

Katso myös
----------

* Kitumaa
* Metsätalousmaa
* Joutomaa
**Nuori Saksa** (*Das junge Deutschland*) on Saksassa 1830-luvulla esiintynyt kirjallinen suuntaus, joka tahtoi vapauttaa runouden porvarillisen moraalin ja hedelmättömien ihanteellisten ja romanttisten aatteiden kahleista ja panna sen palvelemaan vapaamielisiä ja kansanvaltaisia pyrintöjä. Suunnan edustajia olivat Heinrich Heine, Ludwig Börne, Karl Gutzkow, Heinrich Laube ja Theodor Mundt. Suuntauksen edustajat karsastivat taiteellisuutta ja esteettisyyttä, ja tärkeää oli ajankohtaisuus ja vaikuttaminen ja vaatimus yksilön ja mielipiteen vapaudesta.

Nimeä Nuori Saksa tai Nuorin Saksa (Das jüngste Deutschland käytti itsestään myös Saksassa 1880-luvulla esiintynyt naturalistinen kulttuurisuuntaus, jonka johtajia olivat muun muassa Otto Brahm, Arno Holz, Wilhelm Bölsche, Hermann Bahr, Hermann Sudermann ja Gerhard Hauptmann.

1831 perustettu Nuori Saksa -niminen yhdistys oli yksi alkujaan kolmesta poliittisen Nuori Eurooppa -järjestön kansallisista yhdistyksistä.

Lähteet
-------

1. 1 2  Nuori Saksa, Tietosanakirja osa 6, palsta 1357, Tietosanakirja Osakeyhtiö 1909
2. ↑  Risto Rantala ja Kaarina Turtia (toim.): "Junges Deutschland", *Otavan kirjallisuustieto*, s. 351. Helsinki: Otava, 1990. ISBN 951-1-09209-X.
3. ↑  Adalbert von Hanstein, Das jüngste Deutschland (Projekt Gutenberg. Viitattu 21.4.2022
4. ↑  Nuori Eurooppa. Tietosanakirja osa 6, palstat 1356-1357, Tietosanakirja Osakeyhtiö 1909
Sit-in Saksassa McDonald’sin edessä Rostockissa.
**Sit-in** tai **sit-down** on väkivallattoman vastarinnan, mielenosoituksen tai protestin muoto, jossa mieltä ilmaistaan asettumalla aloilleen jollekin julkiselle alueelle. Sit-in-mielenosoitukselle on tyypillistä, että mielenosoittajat pysyvät samassa paikassa, kunnes heidät poistetaan tai heidän vaatimuksiinsa vastataan. 

Ensimmäiset sit-in-mielenosoitukset nähtiin Yhdysvalloissa 1930-luvun lopulla.

Vuonna 1969 Yoko Ono ja John Lennon pitivät kaksi viikon kestänyttä *Bed-in*-nimistä sit-in-mielenosoitusta, joissa he viettivät viikon putkeen hotellihuoneen sängyssä. Protestit olivat väkivallattomia mielenilmauksia sotaa vastaan ja rauhan puolesta.

Suomessa sit-in mielenosoituksista ovat järjestäneet esimerkiksi Elokapina muun muassa sulkemalla Mannerheimintien useaan otteeseen 2020-luvulla.

Katso myös
----------

* Mielenosoitus
* Die-in
* Istumalakko

Lähteet
-------

1. ↑  Alexandria Black History Museum - Library Sit-in Lesson Plan - Determining the Facts - Reading 2 *oha.alexandriava.gov*.  28.5.2010.  Arkistoitu 28.5.2010. Viitattu 13.7.2017.
2. ↑  The Story of John Lennon and Yoko Ono's 'Bed-In for Peace' *Ultimate Classic Rock*. Viitattu 13.7.2017. (englanniksi)
3. ↑   "Yle Uutiset suora | Elokapinan mielenosoitus jatkuu - Mannerheimintie on jälleen poikki". 2021-10-02. fi
4. ↑  Elokapina | Katu poikki ja poliisin kantamana putkaan: Aktivisteilla oli suunnitelma, ja lopulta se toteutui – tällaista on ajattelu Elokapinan taustalla *Helsingin Sanomat*.  25.6.2021. Viitattu 19.10.2021.

Aiheesta muualla
----------------

* Kuvia tai muita tiedostoja aiheesta **Sit-in** Wikimedia Commonsissa
**Ascer**, myös: **Asker, Asser, Adser, Asger**  (k. 1137) oli Lundin ensimmäinen arkkipiispa. Hän oli piispa vuodesta 1089, ja vuodesta 1099 tai 1102 hän tuli kaikkia Pohjoismaita varten perustetun Lundin arkkipiispanistuimen haltijaksi. Hän puolusti sen itsenäisyyttä voimakkaasti, kun Hampurin-Bremenin arkkipiispat yrittivät palauttaa aiemman ylivaltansa Pohjoismaissa. Asker aloitti Lundin tuomiokirkon rakentamisen. Alakirkko (krypta) vihittiin 1123. Noina levottomina aikoina hän pystyi vaikuttamaan merkittävästi Tanskan valtiolliseen elämään.

Elämä
-----

 Lundin tuomiokirkon krypta.
Ascerin isä jyllantilainen mahtimies Torkild, joka tunnetaan myös nimillä Sven Torgunnason tai Trundson. Torkildin sisko Bodil oli Tanskan kuningas Eerik I Ejegodin vaimo ja siten tämän kuningatar. Tämän ansiosta Ascerilla oli tätinsä kautta sukulaissuhde kuningashuoneeseen. 18. marraskuuta 1089 Ascer vihittiin Lundin piispaksi. Eerik Ejegodin kuoltua vuonna 1103 pyhiinvaellusmatkalla tuli Ascerista tämän pojan Harald Kesjan valtionhoitaja. Eerik oli aiemmin matkustanut Roomaan saadakseen Tanskan vapautettua kirkollisesti Hampuri-Bremenin arkkipiispan alaisuudesta. Tämä onnistuikin, ja paavi Paschalis II lähetti Tanskaan paavillisen legaattinsa mukanaan pallium osoittamaan Ascerin asemaa Pohjolan ensimmäisenä arkkipiispana. Tämä tapahtui vuoden 1104 tienoilla.

Ascer alkoi rakennuttaa Lundiin tuomiokirkkoa ja vihki vuonna 1123 käyttöön sen kryptan. Hänen myöhemmistä toimistaan virassaan on vain vähän tietoa. Knud Lavardin tultua murhatuksi vuonna 1131 Ascer oli vielä vanhoilla päivillään mukana valtakunnan verisissä valtataisteluissa. Aluksi hän oli kuningas Niilo Sveninpojan puolella, mutta siirtyi sitten Eerik Emunen puolelle ja vaikutti olennaisesti tämän voittoon Fotevikin taistelussa vuonna 1134. Lisäksi hän, tai mahdollisesti hänen veljenpoikansa, tuomiorovasti Eskil, onnistui torjumaan Hampuri-Bremenin arkkipiispan toimet Lundin arkkihiippakuntaa vastaan. Asceria on pidetty hurskaana ja kyvykkäänä miehenä, jolla ei kuitenkaan ollut poliittisia kykyjä ja on jäänyt siksi seuraajiensa Eskilin ja Absalonin varjoon. Yksi hänen veljistään, Sven, oli Viborgin piispa. Toinen veli, Kristian, oli Ascerin seuraajan Eskilin isä ja historioitsija Sven Aggesenin isoisä.

Ascer kuoli 5. toukokuuta 1137.

Lähteet
-------

1. 1 2 3  Asser *Nordisk Familjebok*.  1904. Projekt Runeberg. Viitattu 4.9.2019. (ruotsiksi)
**World Congress of Families** on kansainvälinen järjestö, joka muun muassa vastustaa seksuaali- ja sukupuolivähemmistöjen syrjintäsuojaa, samaa sukupuolta olevien avioliittojen tunnustamista sekä aborttia. Sen pääpaikka on Yhdysvallat, mutta toiminta on maailmanlaajuista. World Congress of Families perustettiin yhdysvaltalais-venäläisessä yhteistyössä vuonna 1995. Southern Poverty Law Center nimesi World Congress of Familiesin viharyhmäksi vuonna 2014. Järjestöllä on läheiset yhteydet kahteen oligarkkiin, Konstantin Malofejeviin ja Vladimir Jakuniniin.

Vuonna 1995 Allan C. Carlson meni venäläisten sosiologien Anatoli Antonovin ja Viktor Medkovin kutsumana Moskovaan. Miehiä yhdisti huoli väestökehityksestä, joten he perustivat World Congress of Familiesin yhdistämään Venäjän ja Euroopan "perhemyönteisiä" aktivisteja Yhdysvaltain evankelikaaleihin ja sosiaalikonservatiivisiin ajattelijoihin. World Congress of Families piti ensimmäisen maailmankongressinsa Prahassa vuonna 1997. Sen järjestämät tapahtumat ovat toimineet verkostoitumispaikkoina eri maiden kristillistä oikeistoa edustaville aktivisteille. Toiminnassa mukana on usein ollut paikallisia poliittisia ja uskonnollisia vaikuttajia.

Esimerkiksi politiikan tutkija Clifford Bob on käsitellyt World Congress of Familiesia esimerkkinä yhdysvaltalaisen kristillisen oikeiston maailmanlaajuisesta aktiivisuudesta. Sittemmin esimerkiksi sosiologi Kristina Stoeckl on pitänyt Venäjän osuutta järjestössä keskeisenä. Venäjällä World Congress of Families on pitänyt yllä läheisiä yhteyksiä Venäjän ortodoksikirkkoon. World Congress of Familiesin toimintaa Afrikassa on arvosteltu muun muassa sen myötämielisyydestä homoseksuaalisuuden kriminalisoinnille eri maissa. Puhujana suurissa tapahtumissa on esiintynyt muiden muassa Scott Lively, jonka mukaan seksuaali- ja sukupuolivähemmistöt ovat syyllisiä HI-viruksen leviämiseen, holokaustiin ja Ruandan kansanmurhaan. Livelyn työ Ugandan seksuaali- ja sukupuolivähemmistöjä kohtaan omaksumien kovien otteiden taustalla johti syytteisiin Yhdysvalloissa.

Lähteet
-------

1. 1 2 3  Robert Coalson, 'Family Values' Congress Brings Pro-Moscow Message To Georgia Radio Free Europe/Radio Liberty 17.5.2016, viitattu 12.1.2024 (englanniksi)
2. 1 2 3 4  EXPOSED : THE WORLD CONGRESS OF FAMILIES Human Rights Campaign 2015, viitattu 12.1.2024 (englanniksi)
3. 1 2  Kristina Stoeckl, The rise of the Russian Christian Right: the case of the World Congress of Families Tandf Online 14.10.2020, viitattu 12.1.2024 (englanniksi)
4. ↑  ANTI-LGBT HATE GROUP WORLD CONGRESS OF FAMILIES TO GATHER THIS WEEK IN BUDAPEST SPL Center 22.5.2017, viitattu 12.1.2024 (englanniksi)
*Tämä artikkeli käsittelee tamperelaista SDP:n kansanedustajaa. Presidentti Mauno Koiviston puolisosta, joka myös oli SDP:n kansanedustaja, katso Tellervo Koivisto.*
**Tellervo Maria Koivisto** (o.s. *Heino*, 29. elokuuta 1927 Messukylä – 6. maaliskuuta 1982 Helsinki) oli suomalainen poliitikko ja ammattikoulunopettaja. Koivisto oli SDP:n kansanedustaja vaaleista 1970 alkaen kuolemaansa asti.

Koivisto valittiin eduskuntaan suurilla äänimäärillä Hämeen läänin pohjoisesta vaalipiiristä. Vaaleissa 1972 hän sai 11 003 ääntä. Hänet luettiin puolueensa vasemmistosiipeen eli niin sanottuun "punaiseen tusinaan". Hän oli presidentin valitsijamies vuosina 1978 ja 1982. Koivisto oli myös Suomen Kirjastoseuran, Arabikansojen ystävyysseuran ja Pohjois-Hämeen rauhantyön keskuksen puheenjohtaja sekä Suomen rauhanpuolustajien varapuheenjohtaja.

Koiviston vanhemmat olivat yrittäjä Eino Aleksanteri Heino ja Lyydia Maria (o.s. Ylinen). Vuosina 1949–1970 hän oli naimisissa Reino Nestori Koiviston kanssa. Koivisto oli valtiotieteiden kandidaatti (1962).

Koivisto kuoli 54-vuotiaana maaliskuussa 1982. Hän liukastui keskiviikkona 3. maaliskuuta 1982 Eduskuntatalon Aurorankadun puoleisilla rappusilla ja oli sen jälkeen vuorokauden sairaalassa tarkkailtavana. Saman viikon perjantaina Koivisto hakeutui uudestaan sairaalaan, jossa hän kuoli seuraavana päivänä lauantaina 6. maaliskuuta 1982. Oikeuslääketieteellisen tutkimuksen mukaan Koivisto kuoli aivoverisuonen pullistuman aiheuttamaan sairauskohtaukseen. Tutkimuksen mukaan kuoleman aiheuttanut sairaus oli kehittynyt hänellä pitkän aikaa.

Lähteet
-------

1. ↑  Ääniharava - eduskuntavaaleissa 1972 eniten ääniä saaneet valitut ehdokkaat (yli 10 000 ääntä saaneet). *stat.fi*.  31.5.2004. Helsinki:  Tilastokeskus.  "Koivisto Tellervo, Maria – 11 003 – Suomen Sosialidemokraattinen Puolue – Hämeen läänin pohjoinen" Viitattu 16.1.2017.
2. ↑  Oikeuslääkäri: Tellervo M. Koivisto kuoli sairauskohtaukseen.  *Helsingin Sanomat*, 10.3.1982, s. 10. Lehti HS Aikakoneessa (tilaajille). Viitattu 31.10.2017.

Aiheesta muualla
----------------

* .aspx Tellervo Maria Koivisto *Suomen kansanedustajat*. Eduskunta.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |
**Rakenteellinen rasismi** on yhteiskunnan normeissa ja institutionaalisissa käytännöissä ilmenevää rasismia, joka asettaa jotkin etniset ryhmät toisia heikompaan asemaan. Sen konkreettisia muotoja on syrjivä lainsäädäntö, syrjivät ohjeet tai epäviralliset käytännöt oikeuslaitoksessa, oppilaitoksissa, työmarkkinoilla, sosiaali- ja terveydenhuollossa, tiedotusvälineissä ja liike-elämässä.

Suomen valtioneuvoston toimintaohjelmassa rasismin torjumiseksi (2021) rakenteellinen rasismi määritellään "yhteiskunnallisissa normeissa ja käytännöissä sekä yhteiskunnan rakenteissa, kuten instituutioissa, organisaatioissa, virastoissa, sopimuksissa, lainsäädännössä ja palveluissa, olevaa piilevää tai avointa rasismia". Syrjinnästä se eroaa siten, että rakenteellisessa rasismissa joitakin ihmisryhmiä pidetään muita alempiarvoisempina esimerkiksi etnisen alkuperän, ihonvärin, kansalaisuuden, kulttuurin, äidinkielen tai uskonnon perusteella. Ohjelman mukaan Suomessa esiintyy rakenteellista rasismia työelämässä ja koulutuksessa sekä suhtautumisessa saamelaisiin ja muihin vähemmistöihin.

Professori Vesa Puuronen on kuvannut nykyaikaista rasismia "sosiaalisen rodun" käsitteen avulla. Jotkut kutsuvat syrjinnän ja halveksivan yleistämisen kohteeksi joutuneita väestöryhmiä "rodullistetuiksi". Sosiaaliset rodut eli rodullistetut ryhmät muodostavat hierarkkisen järjestelmän, jonka perusteella määräytyy ihmisten yhteiskunnallinen asema.

Katso myös
----------

* Antirasismi

Lähteet
-------

1. ↑  Puuronen, Vesa: *Rasistinen Suomi*. Helsinki: Gaudeamus, 2011. ISBN 978-952-495-196-8.
2. ↑  Valtioneuvosto: *Yhdenvertainen Suomi. Valtioneuvoston toimintaohjelma rasismin torjumiseksi ja hyvien väestösuhteiden edistämiseksi*, s. 69. Valtioneuvosto, 2021. Teoksen verkkoversio (PDF) (viitattu 31.7.2023).
3. 1 2  Puuronen, Vesa: Me ja muut – rasismin olemuksesta *Lääketieteellinen Aikakauskirja Duodecim*.  23/2013. Viitattu 31.7.2023.
4. ↑  Saukkonen, Pasi: Irti rasismista, suomalaisuus uusiksi, ollaan ihmisiksi *pasisaukkonen.wordpress.com*.  29.7.2023. Viitattu 31.7.2023.

Aiheesta muualla
----------------

* Eddo-Lodge, Reni: *Miksi en enää puhu valkoisille rasismista*. (Why I’m No Longer Talking to White People About Race, 2017.) Suomentanut Saana Rusi. Helsinki: Gummerus, 2021. ISBN 978-951-24-2268-5.
* Keskinen, Suvi & Seikkula, Minna & Mkwesha, Faith (toim.): *Rasismi, valta ja vastarinta. Rodullistaminen, valkoisuus ja koloniaalisuus Suomessa*. Helsinki: Gaudeamus, 2021. ISBN 978-952-345-107-0.

Aiheesta muualla
----------------

* Sullivan, Nia & Pihlajamaa, Matti: Rakenteellinen rasismi on kitkettävä Suomesta – nyt!  16.3.2023. Amnesty Internationalin Suomen osasto, blogi.
**Niilo Iivo Antila** (6. marraskuuta 1905 Lapua – 13. heinäkuuta 1994 Lapua) oli suomalainen maanviljelijä ja osuustoimintaliikkeen vaikuttaja, joka sai maanviljelysneuvoksen arvonimen.

Antilan vanhemmat olivat maanviljelijät Aukusti Antila ja Klaara Sofia Alasaari ja puoliso vuodesta 1947 Anna-Mari Kuusikoski. Antila tuli ylioppilaaksi Lapuan maanviljelyslyseosta vuonna 1926 ja valmistui agronomiksi Helsingin yliopistosta vuonna 1933. Hän hoiti Lapuanjoen rannalla olevaa kotitilaansa, mutta oli myös merkittävä alueellinen ja valtakunnallinen vaikuttaja osuustoimintaliikkeessä, muun muassa Osuuskunta Metsäliitossa, Tuottajain Lihakeskuskunnassa, Keinosiemennysyhdistysten Liitossa sekä Maataloustuottajain Keskusliitossa.

Antila toimi Lapuan Osuusmeijerin ja Lapuan Osuuskaupan johtoelimissä, oli Lapuan Osuuskassan hallintoneuvoston ja hallituksen puheenjohtaja ja mukana Lapuan Peruna -yhtiön perustamisessa sekä vaikutti *Lapuan Sanomat* -lehden hallinnossa. Hän osallistui sekä talvisotaan että jatkosotaan, jossa hän oli pataljoonan adjutantti Matti Laurilan komentamassa Jalkaväkirykmentti 16:ssa. Sotien jälkeen Antila vangittiin asekätkennästä, mutta häntä ei siitä tuomittu. Maanviljelysneuvoksen arvonimen vuonna 1964 saanut Antila menehtyi liikenneonnettomuudessa kesällä 1994.

Lähteet
-------

1. 1 2 3  Iivo Antila *Biografiasampo*. Viitattu 12.4.2022.
2. ↑  Kuolleita. Maanviljelysneuvos Iivo Antila. *Helsingin Sanomat*, 20.7.1994, s.4.
Seuran logo
**Sääksjärven Loiske** on suomalainen urheilun yleisseura, jonka kotipaikka on Lempäälän Sääksjärvi. Seura perustettiin vuonna 1947, ja sillä on nykyään noin 1 100 jäsentä. 

Voimistelu- ja Urheiluseura Sääksjärven Loiske perustettiin 30.3.1947. Perustamiskokouksessa seuran lajeiksi valittiin voimistelu, yleisurheilu, hiihto ja uinti. Sääksjärven urheilukentän valmistuttua kesällä 1956 aloitti ensimmäinen Loiskeen jalkapallojuniorijoukkue toimintansa. Seuraavana kesänä, vuonna 1957, perustettiin miesten jalkapalloilun edustusjoukkue. Naisten joukkue aloitti ensimmäisen taipaleensa vuonna 1978 ja nykyään seurassa on yhtä pajon tyttö- ja naispelaajia kuin poika- ja miespelaajiakin. Perustamiskokouksessa seuran toimintaan valituista lajeista voimistelu, yleisurheilu, hiihto ja uinti ovat toistaiseksi toimintatauolla vetäjien puutteen vuoksi. Nykyään seura tunnetaan pääasiassa jalkapallosta ja futsalista. 

Loiskeen kotikenttä on Lempäälän kunnassa, Sääksjärven tekonurmella.

Futsal
------

Sääksjärven Loiske aloitti ensimmäisten joukossa futsalin Suomessa, kun laji otettiin Palloliiton Tampereen piirin ohjelmaan. Loiskeen miesten joukkue pelasi futsalin ylimmällä sarjatasolla Futsal-liigassa 1990-luvun lopulta. Se on liigan maratontaulukossa sijalla kaksitoista (12), mutta ei ole koskaan yltänyt mitaleille. Muutaman vuoden tauon jälkeen miesten futsalin edustusjoukkue uudelleenperustettiin kaudelle 2023-24. Joukkue pelaa Palloliiton Läntisen alueen Futsal-nelosen B1-lohkossa. 

Loiskeella on myös naisten edustusjoukkue, joka pelaa futsal-kakkosessa.

Jalkapallo
----------

Loiske on pelannut jalkapalloa vuodesta 1956. Paras saavutus on kaudelta 1978, kun joukkue voitti III-divisioonan ja pelasi seuraavan kauden II-divisioonassa. Peliasun värit ovat oranssi (paita ja sukat) ja musta (shortsit). Kesällä 2024 Sääksjärven Loiskeen miesten edustusjoukkue pelaa kolmosen B-lohkossa.

Lähteet
-------

1. ↑  Seura *Sääksjärven Loiske*. Viitattu 27.11.2023.
2. ↑  Maratontaulukot | Futsal *Palloliitto.fi*. Viitattu 27.11.2023.
3. ↑  Tulospalvelu *tulospalvelu.palloliitto.fi*. Viitattu 27.11.2023.
4. ↑  Tulospalvelu *tulospalvelu.palloliitto.fi*. Viitattu 27.11.2023.

Aiheesta muualla
----------------

* Sääksjärven Loiskeen virallinen sivusto
**Dorothy Marie "Dottie" Metcalf-Lindenburger** (s. 2. toukokuuta 1975 Colorado Springs, Colorado) on opettaja ja NASAn astronautti. Hän osallistui 5. huhtikuuta 2010 laukaistulle avaruussukkulalennolle STS-131 tehtäväspesialistina.

Metcalf-Lindenburger syntyi Colorado Springsissä mutta pitää Fort Collinsia Coloradossa kotikaupunkinaan. Hän meni naimisiin 7. luokan opettajan Jason Metcalf-Lindenburgerin kanssa vuonna 2000. Heillä on yksi lapsi. 

Metcalf-Lindenburger harrastaa juoksua. Hän on juossut yli kymmenen maratonia, mukaan lukien Bostonin maratonin vuonna 2004.

Koulutus
--------

* Fort Collins High School, Fort Collins, Colorado.
* Alempi korkeakoulututkinto geologiassa (Bachelor of Arts) Whitman Collegessa, Washingtonissa vuonna 1997.

Ura opettajana
--------------

* Opettanut viisi vuotta geotieteitä (earth science) ja tähtitiedettä Hudson’s Bay High Schoolissa Vancouverissa, Washingtonin osavaltiossa.
* Toiminut kolme vuotta maastojuoksuvalmentajana high school -tasolla ja kaksi vuotta tiedeolympialaisten valmentajana.
* Tutkinut kivien petrologiaa ja jäätiköitymistä.

Ura NASAssa
-----------

STS-131:n miehistön jäsenet Alan Poindexter, Naoko Yamazaki (takana) ja Metcalf-Lindenburger virtuaalitodellisuuslaboratoriossa.
Metcalf-Lindenburger valittiin NASAn astronauttikoulutukseen tehtäväspesialistiksi ja opettaja-astronautiksi toukokuussa 2004. Hän suoritti koulutuksen helmikuussa 2006, minkä jälkeen hän toimi teknisissä tehtävissä astronauttitoimistossa ja tulevien lentojen parissa. Viimeksi hän on toiminut avaruusaseman järjestelmien ja miehistön käyttöliittymien parissa. Hänet nimitettiin sukkulalennon STS-131 miehistöön. STS-131 laukaistiin kohti Kansainvälistä avaruusasemaa (ISS) 5. huhtikuuta 2010.

Katso myös
----------

* Luettelo naisavaruuslentäjistä

Lähteet
-------

* NASAn elämäkerta (englanniksi)
* Spacefacts.de:n elämäkerta (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dorothy Metcalf-Lindenburger**.
* Sukkulalentoa STS-131 edeltänyt haastattelu (Arkistoitu – Internet Archive) (8.3.2010) (englanniksi)
* Valokuvia Dorothy Metcalf-Lindenburgerista (Arkistoitu – Internet Archive)
**Kauppakeskus Ruoholahti** on Helsingin Ruoholahdessa sijaitseva kauppakeskus. Kauppakeskus toimii Alkon entisessä pullotuskeskuksessa, johon se avattiin vuonna 2003. Alkon pullotustoiminta tontilla päättyi vuonna 1993 ja varastointi vuonna 1997.

Kauppakeskuksessa toimii noin 20 yritystä, joista suurimmat ovat K-Citymarket, K-Rauta, Tokmanni, Jysk, Kaisan Cafe, Eerikin Pippuri Kebab sekä Alko. Verkkokauppa.com toimi kauppakeskuksessa kahdeksan vuotta, kunnes se muutti Jätkäsaareen marraskuussa 2011. Kauppakeskuksessa toimii myös useiden yritysten toimistoja sekä erilaisia ravintoloita, apteekki sekä useita erikoisliikkeitä.

Kauppakeskuksen yhteydessä sijaitsevassa paikoitushallissa on 1 500 paikoituspaikkaa.

Jäänteenä rakennuksen Alko-historiasta on kauppakeskuksen alla Helsingin oikeustalolle johtava, yleisöltä suljettu tunneli, joka tunnetaan nykyisin Ruoholahden yhteissuojana.

* 
* 
* K-Citymarket sijaitsee kauppakeskuksen maanalaisessa kerroksessaK-Citymarket sijaitsee kauppakeskuksen maanalaisessa kerroksessa

Lähteet
-------

1. 1 2  Finnish Shopping Centers 2016 *Suomen Kauppakeskusyhdistys ry*. Suomen Kauppakeskusyhdistys ry.  Arkistoitu 24.4.2016. Viitattu 2.8.2017.
2. 1 2  Kauppakeskukset (pdf) *Suomen Kauppakeskusyhdistys ry*.  2021. Viitattu 22.7.2021.
3. 1 2  Liukkonen, Jouko: *Naapurina Ruoholahti*, s. 196–197. Helsinki: Tietoluotsi, 2002. ISBN 9529905904.

Aiheesta muualla
----------------

* Kuvia tai muita tiedostoja aiheesta **Kauppakeskus Ruoholahti** Wikimedia Commonsissa

* Kauppakeskuksen kotisivut
Julius Epstein vuonna 1997.
**Julius J. Epstein** (22. elokuuta 1909 New York – 30. joulukuuta 2000 Los Angeles) oli yhdysvaltalainen käsikirjoittaja. Hän aloitti uransa vuonna 1933 Jerry Waldin haamukirjoittajana. Hän käsikirjoitti elokuvia Jack L. Warnerin studiolla 1930- ja 1940-luvuilla veljensä Philip G. Epsteinin kanssa. He saivat parhaan käsikirjoituksen Oscar-palkinnon *Casablancasta* ja kirjoittivat lisäksi muun muassa elokuvat *Arsenikkia ja vanhoja pitsejä*, *Naisen valta* sekä *Hän, joka tuli päivälliselle*. 1970-luvulla Epstein oli yhtenä käsikirjoittajana elokuvassa *Rautaristi*.

Epsteinien isän nimi oli Shablian, mutta hän muutti sen Epsteiniksi Ellis Islandilla saapuessaan siirtolaisena New Yorkiin.

Lähteet
-------

1. ↑  Julius J. Epstein *.bfi.org.uk*. Viitattu 15.8.2021. (englanniksi)
2. 1 2  How the Epstein Twins Drove Jack Warner Nuts *Tablet*.  14.2.2017. Viitattu 15.8.2021. (englanniksi)
3. ↑  Lebo, Harlan: *Casablanca: Behind the Scenes*. New York: Simon and Schuster, 1992. ISBN 978-067-176981-9. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Julius J. Epstein** Wikimedia Commonsissa

* Julius J. Epstein Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Japani
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* SNAC
* IdRef

 |

 |
Kastraatio keskiajalla.
**Kastraatio** eli **kuohinta** tarkoittaa menetelmää, jossa sukupuolirauhaset (tavallisesti miehen tai koiraseläimen kivekset: **emaskulaatio**) poistetaan (menetelmänä *spadones*) tai tehdään muuten toimimattomiksi. Se voidaan tehdä joko kirurgisesti tai kemiallisesti. Joskus kastraatiossa poistetaan myös penis (menetelmänä *castrati* tai *sandali*). Kastraatio voidaan tehdä paitsi lisääntymiskyvyn poistamiseksi, myös luonteen muuttamiseksi. Kastraatiota ei tule sekoittaa sterilisaatioon, jossa poistetaan vain lisääntymiskyky.

Ihmisen kastraatio
------------------

*Pääartikkeli: Eunukki*
Kuohittuja miehiä kutsutaan *eunukeiksi*.

Poikalapsen kastraatio aiheuttaa murrosiän poisjäännin myötä pysyviä naisellisia ja lapsimaisia ominaisuuksia, esimerkiksi naismaisen rasvakudoksen määrän ja sijoittumisen vartalossa, fyysisen voiman vähäisyyden, korkean äänen ja karvoituksen niukkuuden. Aikuisen miehen kastraatio aiheuttaa samoja ominaisuuksia lievempinä. Eunukit ovat olleet kysyttyjä orjamarkkinoilla, mutta he ovat hoitaneet myös hyvin arvostettuja virkoja. Joihinkin virkoihin, kuten haaremin vartijoiksi, on otettu jopa ainoastaan heitä. Pikkupoikina kuohitut eunukit ovat hyposeksuaaleja, mutta murrosiän jälkeen kuohitut eunukit eivät.

Myös nainen tai tyttö voidaan kastroida, vaikkakin se on vaikeampaa ja harvinaisempaa. Vastaavasti kun miehen tai pojan kastraatiossa poistetaan kivekset, miehen sukupuolirauhaset, naisen tai tytön kastraatiossa poistetaan munasarjat, naisen sukupuolirauhaset. Vastaavasti kuin alle murrosikäisen pojan kastraatio estää esimerkiksi siemensyöksyjen alkamisen, äänenmurroksen ja lihasten miehisen kasvun, alle murrosikäisen tytön kastraatio estää esimerkiksi kuukautisten alkamisen ja rintojen kasvun.

Kastroidut eläimet
------------------

Koiran kastraatio.
Kuohittu sonni on härkä, kuohittu pässi on oinas ja kuohittu ori on ruuna. Koska kuohilailla on huomattavasti vähemmän testosteronia kuin muilla uroksilla, ne ovat yleensä paljon säyseämpiä kuin muut urokset. Tästä syystä kuohilaita on perinteisesti käytetty tehtäviin, joissa vaaditaan itsehillintää. Ruunia ja härkiä on voitu pitää peltotöissä ja vetojuhtina.

Katso myös
----------

* Kemiallinen kastraatio
* Kastraattilaulaja
* Vasektomia
* Skoptsit, venäläinen uskonlahko joka harjoitti kastraatiota

Lähteet
-------

1. ↑  Kuoharin puukko Kansallismuseo.fi

Aiheesta muualla
----------------

* Kuvia tai muita tiedostoja aiheesta **Kastraatio** Wikimedia Commonsissa
**Evert Johannes Nyström** (25. syyskuuta 1895 Värtsilä – 13. helmikuuta 1960 Helsinki) oli suomalainen matemaatikko,  Teknillisen korkeakoulun professori.

Evert Johannes Nyström tuli ylioppilaaksi Jyväskylän lyseosta 1916 ja opiskeli Helsingin yliopistossa, josta hän valmistui maisteriksi 1921 ja väitteli tohtoriksi 1926 Ernst Lindelöfin oppilaana. Nyströmin väitöskirja oli *Über die numerische Integration von Differentialgleichungen*. Nyström toimi Teknillisessä korkekoulussa matematiikan lehtorina (1929–1937), deskriptiivisen ja projektiivisen geometrian professorina (1937–1944) ja sovelletun matematiikan professorina (1944–1960).

Nyströmin tutkimustyö suuntautui lähinnä numeeriseen analyysiin. Hän julkaisi noin 65 tieteellistä artikkelia. Nyström muun muassa kehitti kansainvälistä tunnustusta saaneen algoritmin differentiaaliyhtälön numeeriseksi ratkaisuksi. Hän julkaisi myös useita korkeakoulutasoisia geometrian oppikirjoja.

Nyströmillä oli perintönä saatu huomattavan suuri maaomaisuus Helsingin Oulunkylässä, jonka hän suurelta osin (noin 100 miljoonaa markkaa) testamenttasi Suomen Tiedeseuralle, jonka jäsen hän oli.

Nyströmin vanhemmat olivat metsänhoitaja Wilhelm Nyström ja Alfhild Charlotta Blomqvist.

Valikoima teoksia
-----------------

* *Deskriptiivinen geometria* (Ulrich Grafin teoksesta *Darstellende Geometrie* muokattu ja laajennettu). Otava 1940, 2. painos 1945.
* *Graafinen esitys ja nomografia*. Otava 1942.
* *Perspektiivioppi – Perspektivlära*. Teknillinen korkeakoulu 1946.
* *Korkeamman geometrian alkeet sovellutuksineen*. Otava 1948.
* Nyström, E.J.: Stereoskooppikuvista *integraali.com*. Viitattu 22.12.2018.
* Nyström, E.J.: Uusi integroimiskone *integraali.com*. Viitattu 22.12.2018.

Lähteet
-------

1. 1 2 3  Kuka kukin oli, Wikisource
2. 1 2  *Kuka kukin on 1960*, s. 620. Otava, 1960.
3. ↑  Kreyzig, Erwin: *Advanced Engineering Mathematics*, s. 960. John Wiley & Sons, 1999. ISBN 0-471-15496-2. (englanniksi)
4. ↑  Professori E.J. Nyström lahjoitti tieteelle perintömaansa Oulunkylästä *hs.fi*.  13.4.2008.
5. ↑  *Otavan Iso tietosanakirja*, s. 557. Osa 6. Otava, 1963.
6. ↑  Kuka kukin on 1954



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Alankomaat

 |
|  |
| Tieteilijät | 
* MathSciNet
* Mathematics Genealogy Project
* zbMATH

 |
|  |
| Henkilöt | 
* Uppslagsverket Finland

 |

 |
**Hilja Maria Niku** (myös *Hilja-Maria Niku*, o.s. Oinonen, 4. marraskuuta 1898 Kuopio – 10. lokakuuta 1985 Lahti) oli suomalainen voimistelunopettaja.

Niku suoritti voimistelunjohtajan kurssin vuonna 1919 ja teki sen jälkeen opintomatkoja Eurooppaan, Afrikkaan ja Amerikkaan. Työuransa hän teki voimistelunopettajana muun muassa Jyväskylässä, jossa hän oli kaupunginvaltuuston jäsenenä vuosina 1948–1952. Lahteen muutettuaan hän oli myös siellä kaupunginvaltuuston jäsenenä 1957–1968. Hän oli presidentin valitsijamies vuosina 1950 ja 1962 sekä kokoomuksen puoluehallituksen jäsen vuosina 1950–1957. Hän toimi eri järjestöissä ja julkaisi runsaasti lehtipakinoita nimimerkillä *Hilja Maria*.

Nikun vanhemmat olivat vahtimestari Juho Vilho Oinonen ja Amanda Fredriikka Törrönen. Hänen puolisonsa oli vuodesta 1923 hiihtäjä Tapani Niku. Heille syntyi kuusi lasta, joista yksi on tietokirjailija Risto Niku ja toinen oli metsäneuvos Väinö Niku.

Lähteet
-------

1. ↑  Kuolleita: Toiminnanjohtaja Hilja Maria Niku.  *Helsingin Sanomat*, 21.10.1985, s. 16. Lehti HS Aikakoneessa (tilaajille). Viitattu 17.4.2018.
2. 1 2  Kuka kukin on 1978, s. 639. Runeberg.org. Viitattu 14.2.2021.

Aiheesta muualla
----------------

* MM-kisat toista kertaa Lahdessa (1938). Yhtenä selostajana Hilja-Maria Niku. Ylen Elävä arkisto.
**Drax power station** on Drax Power Limitedin omistama hiilivoimala North Yorkshiressa Yhdistyneessä kuningaskunnassa. Sen tuotantokapasiteetti on noin 4 000 megawattia, mikä on noin 7 prosenttia maan sähkön tarpeesta. Voimala työllistää 560 henkeä.

Voimalaitosyhtiö sai Euroopan komissiolta 300 miljoonaa euroa rahoitusta uuteen hiilidioksidin talteenottoa hyödyntävään voimalarakennukseen. Drax vetäytyi hankkeesta, koska hallitus leikkasi uusiutuvan energian tukia, mikä vaikutti negatiivisesti yhtiön osakekurssiin ja investointimahdollisuuksiin.

Sähköntuotanto
--------------

Voimala käyttää vuositasolla 10 miljoonaa tonnia kiinteää polttoainetta, josta 1,3 miljoonaa tonnia on biomassaa. Kuusi 72 metriä korkeaa höyrykattilaa tuottaa sivutuotteena vuodessa noin 46 000 tonnia tuhkaa. Valmistuvasta tuhkasta 99 % myydään rakennusteollisuuden ja sementinvalmistuksen raaka-aineeksi.

Ympäristövaikutukset
--------------------

Voimalan hiilidioksidipäästöt olivat 22,695 miljoonaa tonnia vuonna 2012, mikä tekee siitä kuningaskunnan suurimman yksittäisen CO2-päästöjen lähteen. Yhtä gigawattituntia kohden tuotettiin 725 tonnia hiilidioksidia. Tuhkaa tuotetaan vuosittain keskimäärin 1,5 miljoonaa tonnia. Typen oksidien päästöjen arvioidaan olevan Euroopan unionin suurimmat.

Lähteet
-------

1. ↑  Drax Power Station, United Kingdom *power-technology.com*. Viitattu 26.4.2014. (englanniksi)
2. ↑  Farrell, Sean: Yorkshire carbon capture power plant gets EU funding *The Guardian*.  8.7.2014. Viitattu 22.11.2017. (englanniksi)
3. ↑  Drax pulls out of £1bn carbon capture project *BBC News*.  25.9.2015. Viitattu 22.11.2017. (englanniksi)
4. ↑  Kelvin Ross: Drax nears end of five-year £100m turbine upgrade *Power Engineering International*.  18.5.2012.  Arkistoitu 27.4.2014. Viitattu 27.4.2014. (englanniksi)
5. ↑
6. ↑  Fascinating facts Drax Group.  Arkistoitu 27.4.2014. Viitattu 27.4.2014. (englanniksi)
7. ↑  Results and reports Drax Group.  Arkistoitu 26.4.2014. Viitattu 27.4.2014. (englanniksi)
8. ↑  Environmental Performance Review 2012 (PDF) (ympäristöraportti) Drax Group.  Arkistoitu 27.4.2014. Viitattu 26.4.2014. (englanniksi)
9. ↑  Hontelez, John: A PUSH FOR CLEANER INDUSTRIAL PRODUCTION (PDF)  2008. European Environmental Bureau.  Arkistoitu 23.9.2015. Viitattu 26.4.2014. (englanniksi)
*Tämä artikkeli kertoo historiantutkimuksessa käytetystä tarkastelutavasta. Kuvitteellisen kerronnan lajityypistä kertoo artikkeli vaihtoehtohistoria.*
**Kontrafaktuaalinen historia** eli "toteutuneiden tosiasioiden vastainen historia" on historiantutkimuksen näkökulma, jossa tarkastellaan toteutumattomia vaihtoehtoja, joita historiassa on ollut. Sitä on kutsuttu myös **historialliseksi jossitteluksi**.

Monien tutkijoiden mielestä kontrafaktuaalinen historia ei kuulu tieteelliseen historiantutkimukseen ja pitäisi puhua vain siitä, mikä tiedetään tosiasioiksi. Markus Mertaniemi on huomauttanut, että tällainen näkökulma puolustaa helposti poliittista konservatismia.*selvennä* Hänen mukaansa historia on yleensäkin jossain määrin kontrafaktuaalinen tiede, koska se kertoo joka tapauksessa nykyajalle vieraista elämäntavoista, asenteista ja ajattelutavoista.

Katso myös
----------

* Kontrafaktuaali
* Vaihtoehtohistoria
* Historiallinen revisionismi

Lähteet
-------

1. ↑  Arviointi, Mertaniemi. Agricola.utu.fi[vanhentunut linkki]

Kirjallisuutta
--------------

* *Entäs jos...: vaihtoehtoinen Suomen historia* [toim. Mari K. Niemi ja Ville Pernaa] (Gummerus: Ajatus, 2005) ISBN 951-20-6892-3 (sid.)
* *Entäs jos...: lisää vaihtoehtoista Suomen historiaa* [toim. Markku Jokisipilä ja Mari K. Niemi] (Ajatus, 2006) ISBN 951-20-7203-3 (sid.)
* Cowley, Robert (toim.): *Entäs jos... Vaihtoehtoinen maailmanhistoria*. (More what if? Eminent Historians Imagine What Might Have Been, 2002.) Suomentanut Riitta Virkkunen. Helsingissä: Ajatus, 2007. ISBN 978-951-20-6564-6.

Aiheesta muualla
----------------

* Arni, Erkki: Kiehtovaa ja karmeaa sotahistoriallista jossittelua. *Helsingin sanomat* 20.9.2000.
Buddy Hollyn, Richie Valensin ja J. P. "The Big Bopper" Richardsonin muistomerkki lento-onnettomuuden tapahtumapaikalla.
**Richard Steven Valenzuela**, taiteilijanimeltään **Ritchie Valens** (13. toukokuuta 1941 Los Angeles, Kalifornia – 3. helmikuuta 1959 Clear Lake, Iowa) oli yhdysvaltalainen rockmusiikin pioneeri ja ensimmäinen latinalaisamerikkalainen rocktähti Yhdysvalloissa. Ritchie Valensin ura ammattimuusikkona kesti vain kahdeksan kuukautta, jona aikana hän ehti levyttää 1950-luvun rockin kuuluisimpiin äänityksiin kuuluvat kappaleet "Come On, Let’s Go", "Framed", "Donna" ja "La Bamba".

Elämäkerta
----------

Richard Steven Valenzuela syntyi Los Angelesin esikaupungissa Pacoimassa. Nuorena hän kuunteli meksikolaista musiikkia sekä mustaa rhythm and bluesia ja rock and rollia. Valens soitti 16-vuotiaana paikallisessa tanssiyhtyeessä nimeltä The Silhouettes.

Valens kävi toukokuussa 1958 koesoitossa Del-Fi-levymerkillä, jonka johtaja Bob Keane tunnisti Valensin kyvyt ja palkkasi tämän. Valensin esikoissingle, menevä rocklaulu "Come On, Let’s Go" jäi niukasti top-40:n ulkopuolelle. Toisessa levytyssessiossa levytetyt balladi "Donna" ja meksikolaisen fiestatanssilaulun pohjalta tehty "La Bamba" nousivat hiteiksi, joista Valens nykyisin muistetaan. "Donna" nousi listakakkoseksi ja "La Bamba" sijalle 22. Valens kävi joulukuussa 1958 New Yorkissa promootiokiertueella esiintymässä Dick Clarkin *American Bandstandissa* ja Alan Freedin joulushow’ssa.

Juuri kun Valensista oli tulossa tähti, hän kuoli vain 17-vuotiaana konserttikiertueellaan 3. helmikuuta 1959 pienkoneen maahansyöksyssä yhdessä Buddy Hollyn ja The Big Bopperin kanssa. Valens pääsi koneeseen voitettuaan kolikonheiton viimeisestä paikasta.

Valens nimettiin Rock and Roll Hall of Fameen vuonna 2001. Vuonna 1987 valmistui Valensin elämästä kertova elokuva *La Bamba*.

Diskografia
-----------

### Albumit

* Ritchie Valens (1959)
* Ritchie (1959)
* In Concert at Pacoima Jr. High (1960)

### Singlet

* Come On, Let's Go/Framed (1958)
* Donna/La Bamba (1958)
* Fast Freight/Big Baby Blues (1959)
* That's My Little Suzie/In A Turkish Town (1959)
* Little Girl/We Belong Together (1959)
* Stay Beside Me/Big Baby Blues (1959)
* The Paddiwack Song/Cry, Cry, Cry (1960)
* La Bamba '87/La Bamba (original version) (1987)
* Come On, Let's Go/La Bamba (1998)

Lähteet
-------

1. 1 2 3 4  Ritchie Valens Rock and Roll Hall of Fame. Viitattu 1.1.2018.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
	+ 2
* BnF data
	+ 2
* Saksa
* Israel
* Suomi (KANTO)
* Yhdysvallat
* Tšekki
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* NARA
* SNAC

 |

 |
**Dubicze Cerkiewne** on maalaiskunta Hajnówkan piirikunnassa Puolassa. Sen väkiluku oli vuoden 2019 lopussa 1 484.

Hajnówkan piirikunnan asukkaista 3,4 prosenttia asuu Dubicze Cerkiewnen kunnassa ja sen pinta-alasta 9,3 prosenttia kuuluu Dubicze Cerkiewnen kuntaan. Kylät Dubicze Cerkiewnen kunnassa ovat Czechy Orlańskie, Dubicze Cerkiewne, Długi Bród, Grabowiec, Górny Gród, Istok, Jagodniki, Jelonka, Koryciski, Rutka, Stary Kornin, Starzyna, Tofiłowce, Werstok, Wiluki, Witowo sekä Wojnówka.

Dubicze Cerkiewnen väestöpyramidi 2014.
Vuoden 2019 lopussa 50,6 prosenttia Dubicze Cerkiewnen asukkaista oli naispuolisia ja 49,4 prosenttia miespuolisia. Alle 18-vuotiaat muodostivat 10,8 prosenttia kylän väestöstä, työikäiset 49,9 prosenttia ja eläkeikäiset 39,3 prosenttia väestön keski-iän ollessa 52,1 vuotta. Vuonna 2019 Dubicze Cerkiewnen kunnassa syntyi yhdeksän lasta. Kunnan väestöstä 63,7 prosenttia on valkovenäläisiä, ja valkovenäjän kielellä onkin kunnassa virallisen avustavan kielen asema.

Lähteet
-------

1. 1 2 3 4 5 6 7 8  Gmina Dubicze Cerkiewne w liczbach *Polska w Liczbach*. Viitattu 13.12.2020. (puolaksi)
2. ↑  Gminy, w których udział mniejszości narodowych, etnicznych lub społeczności posługującej się językiem kaszubskim wsród ogółu mieszkańców stanowił w 2011 roku co najmniej 10% Puolan sisäministeriö. Viitattu 13.12.2020. (puolaksi)
3. ↑  Urzędowy rejestr gmin, w których używany jest język pomocniczy (PDF) (puolaksi)

Aiheesta muualla
----------------

* Kuvia tai muita tiedostoja aiheesta **Dubicze Cerkiewne** Wikimedia Commonsissa

* Gmina Wiejska Dubicze Cerkiewne Białystokin tilastokeskus